CELEX: 32018D0743
Language: bg
Date: 2018-05-16 00:00:00
Title: Решение за изпълнение (EC) 2018/743 на Комисията от 16 май 2018 година относно пилотен проект за прилагане, посредством Информационната система за вътрешния пазар, на разпоредбите за административно сътрудничество по Регламент (ЕС) 2016/679 на Европейския парламент и на Съвета (Текст от значение за ЕИП. )

18.5.2018   
            
            
               BG
            
            
               Официален вестник на Европейския съюз
            
            
               L 123/115
            
         РЕШЕНИЕ ЗА ИЗПЪЛНЕНИЕ (EC) 2018/743 НА КОМИСИЯТА
   от 16 май 2018 година
   относно пилотен проект за прилагане, посредством Информационната система за вътрешния пазар, на разпоредбите за административно сътрудничество по Регламент (ЕС) 2016/679 на Европейския парламент и на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1024/2012 на Европейския парламент и на Съвета от 25 октомври 2012 г. относно административно сътрудничество посредством Информационната система за вътрешния пазар и за отмяна на Решение 2008/49/ЕО на Комисията („Регламент за IMI“) (1), и по-специално член 4, параграф 1 от него,
   като има предвид, че:
   
               (1)
            
            
               Информационната система за вътрешния пазар („IMI“), създадена с Регламент (ЕС) № 1024/2012, е софтуерно приложение, достъпно по интернет, разработено от Комисията в сътрудничество с държавите членки, с цел те да бъдат подпомогнати при практическото изпълнение на изискванията за информационен обмен, установени в актовете на Съюза, чрез осигуряването на централизиран механизъм за комуникация, с който да се улесни трансграничният обмен на информация и взаимната помощ.
            
         
               (2)
            
            
               С Регламент (ЕС) 2016/679 на Европейския парламент и на Съвета (2) се определят правила за защитата на физическите лица във връзка с обработването на лични данни, както и правила във връзка със свободното движение на лични данни. В него се определят процедури за административно сътрудничество между надзорните органи, между надзорните органи и Европейския комитет по защита на данните (наричан по-долу „Комитетът“) и, където е относимо — с Комисията. IMI би могла да бъде ефективен инструмент за прилагане на разпоредбите относно административното сътрудничество, установени в Регламент (ЕС) 2016/679. Поради това е необходимо да се осъществи пилотен проект, посочен в член 4 от Регламент (ЕС) № 1024/2012.
            
         
               (3)
            
            
               В случаите, в които държавите членки са определили, в съответствие с Регламент (ЕС) 2016/679, надзорен орган, който да функционира като единна точка за контакт, такава точка за контакт следва също да се счита за компетентен орган за целите на този пилотен проект.
            
         
               (4)
            
            
               С цел да се гарантира последователното прилагане на разпоредбите на Регламент (ЕС) 2016/679, в който е очертано сътрудничеството между контролните органи, Комисията и Комитета, IMI следва да предоставя възможност за съхранение на всички данни, относими към обмена на информация. IMI следва да дава възможност на надзорните органи да използват повторно тези данни за всякаква последваща обработка в обмен на информация съгласно член 56 и членове 60—66 от Регламент (ЕС) 2016/679.
            
         
               (5)
            
            
               IMI следва да предоставя функционални възможности, позволяващи на Европейския комитет по защита на данните обмен на документи и на информация в съответствие с член 70, параграф 1, букви г)—к), м) и ч) от Регламент (ЕС) 2016/679, която е необходима, за да се гарантира последователна и своевременна обработка на случаите.
            
         
               (6)
            
            
               В съответствие с член 4, параграф 2 от Регламент (ЕС) № 1024/2012 Комисията трябва да представи оценка на крайния ефект от пилотния проект на Европейския парламент и на Съвета. Целесъобразно е да се предвиди дата, до която следва да се представи такава оценка.
            
         
               (7)
            
            
               Регламент (ЕС) 2016/679 ще се прилага от 25 май 2018 г. Следователно настоящото решение следва да се прилага от същата дата.
            
         
               (8)
            
            
               Мерките, предвидени в настоящото решение, са в съответствие със становището на Комитета, създаден съгласно член 24 от Регламент (ЕС) № 1024/2012,
            
         ПРИЕ НАСТОЯЩОТО РЕШЕНИЕ:
   Член 1
   Пилотният проект
   Член 56, членове 60—66 и член 70, параграф 1, букви г)—к), м) и ч) от Регламент (ЕС) 2016/679 са обект на пилотен проект за прилагане на разпоредбите относно административното сътрудничество, установени в посочените членове, посредством Информационната система за вътрешния пазар („IMI“).
   Член 2
   Компетентни органи
   За целите на пилотния проект надзорните органи, посочени в член 51 от Регламент (ЕС) 2016/679, и Европейският комитет по защита на данните, посочен в член 68 от Регламент (ЕС) 2016/679 (наричан по-долу „Комитетът“), се считат за компетентни органи.
   Член 3
   Административно сътрудничество между надзорните органи
   1.   За целите на член 56 от Регламент (ЕС) 2016/679, IMI предоставя, по-специално, следните основни технически функционални възможности:
   
               а)
            
            
               започване на консултация за определяне на водещия надзорен орган и на всякакви други съответни надзорни органи за дадена трансграничната обработка;
            
         
               б)
            
            
               съобщаване на намерение за участие в консултацията по буква а);
            
         
               в)
            
            
               съобщаване на намерение за разглеждане на случай на местно равнище;
            
         
               г)
            
            
               съобщаване на намерението на водещия орган да разгледа или да не разгледа случая.
            
         2.   За целите на член 60 от Регламент (ЕС) 2016/679, IMI предоставя, по-специално, следните основни технически функционални възможности:
   
               а)
            
            
               съобщаване и започване на консултация относно проект на решение;
            
         
               б)
            
            
               съобщаване и започване на консултация относно преработен проект на решение;
            
         
               в)
            
            
               съобщаване на намерение за участие в консултацията по букви а) и б), включително съобщаване на относимите и обосновани възражения;
            
         
               г)
            
            
               съобщаване на прието решение.
            
         3.   За целите на член 61 от Регламент (ЕС) 2016/679 IMI предоставя, по-специално, следните основни технически функционални възможности:
   
               а)
            
            
               искане за взаимопомощ от друг надзорен орган под формата на информация и/или надзорни мерки;
            
         
               б)
            
            
               отговор на искане за взаимопомощ, включително приемане или — в изключителни случаи — отказ да се изпълни искането;
            
         
               в)
            
            
               съобщаване на напредъка и резултата от предприетите мерки като отговор на искането;
            
         
               г)
            
            
               съобщаване на всякакви съображения, свързани с разходите.
            
         4.   За целите на член 62 от Регламент (ЕС) 2016/679 IMI предоставя, по-специално, следните основни технически функционални възможности:
   
               а)
            
            
               покана за участие в съвместни операции, включително съвместни разследвания и съвместни мерки за изпълнение;
            
         
               б)
            
            
               съобщаване на искане за участие или за неучастие в съвместната операция;
            
         
               в)
            
            
               съобщаване на споразумението за провеждане на съвместна операция.
            
         Член 4
   Административно сътрудничество между надзорните органи, Комитета и Комисията
   1.   За целите на член 64 от Регламент (ЕС) 2016/679 IMI предоставя, по-специално, следните основни технически функционални възможности:
   
               а)
            
            
               подаване на искане за становище на Комитета относно следното:
               
                           i)
                        
                        
                           проект на решение на компетентния надзорен орган във връзка с която и да е от мерките, изброени в член 64, параграф 1;
                        
                     
                           ii)
                        
                        
                           въпрос с общо приложение
                        
                     
                           iii)
                        
                        
                           въпрос с последици в повече от една държава членка;
                        
                     
         
               б)
            
            
               съобщаване на проект на становище на Комитета;
            
         
               в)
            
            
               съобщаване относно искането и по-специално проекта на становище на Комитета;
            
         
               г)
            
            
               съобщаване на окончателно становище, издадено от Комитета;
            
         
               д)
            
            
               съобщаване на намерение за съобразяване или за несъобразяване със становището на Комитета и, когато е относимо, за изменение на проекта на решение и за съобщаване на изменения проект на решение.
            
         2.   За целите на член 65 от Регламент (ЕС) 2016/679 IMI предоставя, по-специално, следните основни технически функционални възможности:
   
               а)
            
            
               подаване на искане за решение на Комитета със задължителен характер, когато:
               
                           i)
                        
                        
                           засегнат надзорен орган е повдигнал относимо и обосновано възражение срещу проект на решение на водещия орган и водещият орган е отхвърлил такова относимо и обосновано възражение като неотносимо или необосновано в съответствие с член 60, параграф 4 от Регламент (ЕС) 2016/679;
                        
                     
                           ii)
                        
                        
                           има противоречиви виждания за това кой от засегнатите надзорни органи е компетентен за основното място на установяване;
                        
                     
                           iii)
                        
                        
                           компетентен надзорен орган не поисква становището на Комитета в случаите, посочени в член 64, параграф 1 от Регламент (ЕС) 2016/679;
                        
                     
                           iv)
                        
                        
                           компетентен надзорен орган не се съобразява със становището на Комитета, издадено по член 64 от Регламент (ЕС) 2016/679;
                        
                     
         
               б)
            
            
               съобщаване на проект на решение на Комитета със задължителен характер;
            
         
               в)
            
            
               съобщаване относно искането и по-специално решението на Комитета със задължителен характер;
            
         
               г)
            
            
               съобщаване на решението със задължителен характер, прието от Комитета;
            
         
               д)
            
            
               съобщаване, че даден надзорен орган е уведомил съответно администратора или обработващия лични данни и субекта на данните за окончателното решение и датата на уведомяването.
            
         3.   За целите на член 66 от Регламент (ЕС) 2016/679, IMI предоставя, по-специално, следните основни технически функционални възможности:
   
               а)
            
            
               съобщаване на временни мерки и мотивите за приемането им;
            
         
               б)
            
            
               подаване на искане за спешно становище или спешно решение на Комитета;
            
         
               в)
            
            
               съобщаване на проект на становище или проект на решение на Комитета;
            
         
               г)
            
            
               съобщаване относно искането и по-специално проекта на становище или проекта на решение на Комитета;
            
         
               д)
            
            
               съобщаване на окончателното становище или окончателно решение на Комитета;
            
         
               е)
            
            
               съобщаване на намерение за съобразяване или за несъобразяване със становището на Комитета и, когато е относимо, за изменение на проекта на решение;
            
         
               ж)
            
            
               съобщаване, че даден надзорен орган е уведомил заинтересованите страни за решението.
            
         Член 5
   Съхранение и повторно използване на данни за последващо обработване
   IMI осигурява съхранение на данните, обработени по време на обмена на информация съгласно член 56 и членове 60—66 от Регламент (ЕС) 2016/679. Когато тези данни са необходими за последваща преработка съгласно посочените членове, IMI дава възможност за повторно използване на съхранените данни.
   Член 6
   Гарантиране на последователното прилагане на Регламент (ЕС) 2016/679
   IMI следва да предоставя функционални възможности, позволяващи на Комитета споделяне на документи и на информация в съответствие с посоченото в член 70, параграф 1, букви г)—к), м) и ч) от Регламент (ЕС) 2016/679.
   Член 7
   Оценка
   Оценката на крайния ефект от пилотния проект, посочена в член 4, параграф 2 от Регламент (ЕС) № 1024/2012, се представя на Европейския парламент и на Съвета до 31 декември 2021 г. включително.
   Член 8
   Влизане в сила и прилагане
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   То се прилага от 25 май 2018 г.
   
      Съставено в Брюксел на 16 май 2018 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 316, 14.11.2012 г., стр. 1.
   
      (2)  Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) (ОВ L 119, 4.5.2016 г., стр. 1).